section_heading: Poplave
paragraph_text: Delta Okavanga nastaje kao posljedica sezonskih poplava. Rijeka Okavango tijekom ljeta (u siječnju i veljači na južnoj polutci) odvodi oborinske vode iz gorja i visoravni Angole. Vodeni val za otprilike mjesec dana prijeđe udaljenost od 1200 kilometara. Voda se tijekom sljedeća četiri mjeseca (od ožujka do lipnja) proširuje deltom dugom preko 250 km i širokom 150 km. Visoka temperatura u delti je uzrok brzog isparavanja i transpiracije, što je rezultiralo ciklusom rasta i pada razine vode, koji se nije mogao u potpunosti razumjeti sve do početka 20. stoljeća. Poplava je na vrhuncu u srpnju i kolovozu, tj. u vrijeme kada su u Bocvani suhi zimski mjeseci. Delta se u tom razdoblju može povećati do tri puta pa privlači životinje iz udaljenih krajeva te stvara jednu od najvećih koncentracija divljih životinja u Africi. Poplave u delti olakšane su velikom zaravnjenošću, odnosno malom energijom reljefa. Visinska razlika terena u delti je 2 metra na 15.000 km².